b'\n_START_ARTICLE_\nEMA 1993\n_START_PARAGRAPH_\nEurosong 93 \xe2\x80\x93 Izbor slovenske popevke je potekal 27. februarja 1993 v studiu RTV Slovenija. Prireditev je vodila Tajda Lek\xc5\xa1e, vodja projekta pa je bil Mito Trefalt. _NEWLINE_Ocenjevala je strokovna \xc5\xbeirija dvanajstih radijskih postaj. _NEWLINE_Leta 1993 je Slovenski izbor za Pesem Evrovizije potekal prvi\xc4\x8d, saj je Slovenija prvi\xc4\x8d dobila prilo\xc5\xbenost, da se festivala udele\xc5\xbei kot samostojna dr\xc5\xbeava, potem ko je RTV Slovenija postala polnopravna \xc4\x8dlanica zveze EBU._NEWLINE_Zmagala je skupina 1x Band s pesmijo Tih de\xc5\xbeeven dan, ki pa si z zmago nastopa na samem Evrosongu \xc5\xa1e ni zagotovila. Zaradi prevelika \xc5\xa1tevila dr\xc5\xbeav, zainteresiranih za sodelovanje na Pesmi Evrovizije, so se morale dr\xc5\xbeave novinke (Slovenija, Hrva\xc5\xa1ka, Bosna in Hercegovina, Romunija, Mad\xc5\xbearska, Slova\xc5\xa1ka in Estonija) najprej pomeriti na Kvalifikaciji za Millstreet, ki je potekala 3. aprila v Ljubljani. Na kvalifikaciji je Slovenija zmagala in se skupaj s Hrva\xc5\xa1ko ter Bosno in Hercegovino uvrstila na samo Pesem Evrovizije na Irskem._NEWLINE_1x Band s pevcem Coletom Morettijem so tako postali prvi predstavniki samostojne Slovenije na Evroviziji. Zasedli so 22. mesto.'